แนวโน้มดัชนีเช้าผันผวน
นักวิเคราะห์ฯคาดตลาดหุ้นไทยเช้านี้คงจะผันผวน แต่มีลุ้นขึ้นได้ ทิศทางคงคล้ายกับตลาดภูมิภาค เหตุตลาดฯยังให้กังวลเกี่ยวกับการฟื้นตัวของเศรษฐกิจโลก
20 ก.ค. 2553

นักวิเคราะห์ฯคาดตลาดหุ้นไทยเช้านี้คงจะผันผวน แต่มีลุ้นขึ้นได้ ทิศทางคงคล้ายกับตลาดภูมิภาค เหตุตลาดฯยังให้กังวลเกี่ยวกับการฟื้นตัวของเศรษฐกิจโลก
นายอนุพนธ์ ศรีอาจ ผู้อำนวยการอาวุโสฝายวิจัย บล.บีฟิท กล่าวว่า ตลาดหุ้นไทยเช้านี้คาดว่าจะผันผวน คล้ายกันกับตลาดหุ้นอื่นในภูมิภาคเอเชียที่เช้านี้ผันผวนทั้งบวก-ลบ เนื่องจากตลาดฯยังให้ความกังวลเกี่ยวกับการฟื้นตัวของภาวะเศรษฐกิจโลกอยู่ ภายหลังจากที่ตัวเลขเศรษฐกิจของสหรัฐฯออกมาดูไม่ดีเท่าไร 
แต่สำหรับความเคลื่อนไหวของตลาดบ้านเราอาจจะไม่ไปในทิศทางเดียวกับตลาดต่างประเทศเหมือนในช่วงที่ผ่านมา เพราะบ้านเราเวลานี้จะอิงปัจจัยภายในประเทศมากกว่า โดยมีการหันมาเล่นหุ้นขนาดเล็กกันมากขึ้นจากปัจจัยที่เข้ามา อย่างหุ้นในกลุ่ม ICT และกลุ่มอสังหาฯ เป็นต้น 
ส่วนหุ้นกลุ่มพลังงานและแบงก์จะเห็นได้ว่าช่วงนี้ไม่ค่อยขยับตัวเท่าไร เพราะทั้งสองกลุ่มนี้เป็นหุ้นที่มีความเกี่ยวข้องกับภาวะปัจจัยภายนอกประเทศมากกว่า ทำให้ช่วงนี้จึงเงียบ ๆ ไป ซึ่งแม้ว่ากลุ่มแบงก์จะมีการประกาศงบฯออกมา แต่ดูเหมือนหุ้นแบงก์ก็ไม่ค่อยตอบรับมากนัก
ดังนั้น หากดัชนีฯยังไม่หลุดแนวรับ 820-825 จุด ทิศทางของตลาดฯคงเป็นลักษณะของการเล่นเก็งกำไรกันอยู่ ส่วนแนวต้านให้ไว้ที่ 833-834 จุด พร้อมให้ลุ้นดูการประชุมพิจารณายกเลิกพ.ร.ก.ฉุกเฉินฯในวันนี้ด้วย หากยกเลิกได้ก็จะดีขึ้นในแง่ของภาวะการลงทุน
ด้านนายอภิชาติ ผู้บรรเจิดกุล นักวิเคราะห์หลักทรัพย์ สำนักวิจัย บล.ทิสโก้ กล่าวว่า ตลาดหุ้นไทยเช้านี้คาดว่ามีโอกาสขยับขึ้นได้ แต่คงไปได้ไม่ไกล โดยยังเป็นการเล่นหุ้นขนาดกลางและขนาดเล็กเป็นส่วนใหญ่ โดยปัจจัยในประเทศให้รอติดตามการประชุมครม.ในวันนี้ว่าจะมีการพิจารณายกเลิกพ.ร.ก.ฉุกเฉินในบางพื้นที่หรือไม่ ซึ่งถ้ามีการยกเลิกก็จะส่งผลดีต่อบรรยากาศการลงทุน และให้ติดตามการพิจารณาโครงการเช่ารถเมล์เอ็นจีวี 4,000 คัน ซึ่งอาจจะเป็นตัวสร้างสีสันให้กับหุ้นบางตัว 
ส่วนปัจจัยต่างประเทศนักลงทุนยังคงวิตกกับเศรษฐกิจในสหรัฐฯที่ออกมาไม่ดี หลังจากสมาคมผู้สร้างบ้านแห่งชาติ (NAHB)/เวลส์ ฟาร์โก เปิดเผยดัชนีตลาดที่อยู่อาศัยเดือนก.ค.ดิ่งลงแตะระดับต่ำสุดนับตั้งแต่เดือนเม.ย. 2552 ซึ่งข่าวดังกล่าวได้ฉุดหุ้นกลุ่มธุรกิจสร้างบ้านของสหรัฐดิ่งลงด้วย แต่ดาวโจนส์ก็ได้รับปัจจัยบวกจากการประกาศตัวเลขผลประกอบการของบริษัทจดทะเบียนทำให้ดาวโจนส์กลับมาตีขึ้นในช่วงท้ายและกลับมาปิดบวก 56 จุด   พร้อมมองแนวรับที่ 824-828 จุด แนวต้านที่ 835-840 จุด